ከቱሉ ዲምቱ ኮንዶሚኒየም እስከ ደቡብ አፍሪካ ዩኒቨርስቲ አደባባይ ያለው መንገድ ከነገ ጀምሮ ይዘጋል
ከቱሉ ዲምቱ ኮንዶሚኒየም መታጠፊያ እስከ ደቡብ አፍሪካ ዩኒቨርሲቲ አደባባይ ድረስ የሚገኘው መንገድ ለ6 ሳምንታት ሙሉ በሙሉ ለትራፊክ ዝግ እንደሚሆን የአዲስ አበባ ከተማ መንገዶች ባለስልጣን አስታውቋል፡፡ባለስልጣኑ ለዋልታ ቴሌቪዥን በላከው መግለጫ እንዳመለከተው በ2 ነጥብ 46 ቢሊዮን ብር ወጪ በአይ ኤፍ ኤች ኢንጂሪንግ አማካኝነት እያስገነባው ያለው የቃሊቲ ቀለበት መንገድ አደባባይ-ቱሉ ዲምቱ መንገድ ፕሮጀክት ግንባታ በታቀደለት ጊዜ ውስጥ እንዲጠናቀቅ ሲባል  ከቱሉ ዲምቱ ኮንዶሚኒየም መታጠፊያ እስከ ደቡብ አፍሪካ ዩኒቨርሲቲ አደባባይ ድረስ የሚገኘውን የመንገዱ ክፍል ከጥር 16 ቀን 2010 ጀምሮ ባሉት 6 ሳምንታት ሙሉ በሙሉ ለትራፊክ ዝግ በማድረግ የሚሠራ ይሆናል፡፡በዚህ የመንገድ ክፍል መዘጋት ምክንያት የሚፈጠሩ እንግልቶችን ለማስቀረት ህብረተሰቡ ተለያዩ የመንገድ አማራጮችን እንዲጠቀም ኣሳስቧል፡፡ወደ ምስራቅ አዲስ አበባ መሄድ የሚፈልጉ ተሽከርካሪዎች ከደቡብ አፍሪካ ዩኒቨርሲቲ አደባባይ ወደ ቱሉ ዲምቱ ማሳለጫ (ወደ ጎሮ የሚወስደውን ውጫዊ የቀለበት መንገድ) ፣ ወደ መሃል አዲስ አበባ ለመሄድ የሚፈልጉ ተሽከርካሪዎች ወደ አቃቂ ከተማ የሚወስደውን መንገድ ፣ ወደ ምዕራብ አዲስ አበባ መሄድ የሚፈልጉ ተሽከርካሪዎች ከደቡብ አፍሪካ ዩኒቨርሲቲ አደባባይ በግራ በኩል ወደ ለቡ የሚወስደውን ውጫዊ የቀለበት መንገድ እና  ከአዲስ አበባ ወደ ምስራቅ አቅጣጫ የሚጓዙ ተሽከርካሪዎች በላይ አብ ሞተርስ አለፍ ብሎ ወደ ቱሉ ዲምቱ ኮንዶሚኒየም በመታጠፍ መስቀለኛ መንገዱን መጠቀም ይቻላል ብሏል ባለስልጣኑ፡፡በመንገዱ ግንባታ ምክንያት በነዋሪዎች እንቅስቃሴ ላይ ለሚፈጠረው መስተጓጎል ይቅርታ እየጠየቀ አሽከርካሪዎች የተጠቀሱትን እና ሌሎች የመንገድ አማራጮች በመጠቀም ከእንግልት እንዲድኑ ባለስልጣኑ መክሯል፡፡ 